Malema se grondgrypsaak weer uitgestelJulius Malema. Foto: EFF Die grondgrypsaak teen Julius Malema, leier van die EFF, is Maandag in die Newcastle-landdroshof in KwaZulu-Natal tot later vanjaar uitgestel. Malema se regspan het vanoggend vlugtig in die hof verskyn, waar die saak tot 9 September uitgestel is. Malema het nie self die verrigtinge bygewoon nie. Maroela Media het vroeër berig Vusi Khoza, voorsitter van die EFF in KwaZulu-Natal, het voorspel dat die saak uitgestel gaan word, omdat Malema se regspan steeds besig is om die grondwetlikheid van die Wet op Oproerige Byeenkomste te betwis. Malema word daarvan aangekla dat hy dié wet in 2014 in Bloemfontein en in 2016 op Newcastle oortree het. Hy word ook van betreding aangekla. Op 26 Junie 2016 het die EFF-leier aan sy ondersteuners in Newcastle gesê om enige grond wat hulle wil hê, te beset omdat dit aan swart mense behoort. Wit mense kan nie eienaarskap van Suid-Afrikaanse grond hê nie, het hy gesê. Hy het twee jaar vantevore in Bloemfontein soortgelyke uitsprake gemaak. Nadat hy aangekla is en in November 2016 in die Newcastle-landdroshof verskyn het, het Malema uit die hofgebou gestap en wéér aan sy ondersteuners gesê om grond te beset. “As ek moet tronk toe gaan omdat ek vir julle sê om die grond te vat, dan is dit so. Ek is nie bang om tronk toe te gaan oor die grondkwessie nie, maar ek is bang vir die tronk as ek soontoe moet gaan oor korrupsie. Ek wil nie tronk toe gaan oor korrupsie nie, maar ek sal tronk toe gaan vir grond,” het hy aan sy ondersteuners gesê. Maroela Media het verlede week berig die hooggeregshof in Pretoria het Malema se aansoek om die wet as ongrondwetlik te verklaar, van die hand gewys. Die leier van die rooi barette weier egter om die saak daar te laat en gaan nou die konstitusionele hof nader in ŉ poging om die wet as ongrondwetlik te laat verklaar. Malema se pogings om dít te doen het al tot verskeie uitstelle van die Bloemfontein- en die Newcastle-saak gelei. Hy moet in November weer in die hof op Bloemfontein verskyn.